卫宗武
再遇雪
穷冬滞空山，风雨何凄迷。
冯夷工翦水，有枝不肯施。
俄於夜未分，六出纷葳蕤。
但见草壤间，叠叠生玉枝。
须臾遂弥满，匼匝生四围。
突兀千丈高，浩无肤寸遗。
寒林远映带，一色相参差。
天工呈大巧，幻出此段奇。
遂令翳蔡间，琐碎玉作姿。
安得借化冶，烹鍊如银为。
勿使见晛消，有若朝露晞。
巨灵与夸娥，负挟从我归。
以此几嵯峨，森列置八维。
为民除热恼，盛夏袪炎威。
金石可流烁，天瑞无变移。
良宵著胆蟾，绕以波琉璃。
四时照吟笔，千古凝清辉。